钦定古今图书集成/理学汇编/学行典/第086卷 > 王阳明集 > 《与夏敦夫》
## 钦定古今图书集成/理学汇编/学行典/第086卷 > 王阳明集 > 《与夏敦夫》

不相见者几时？每念吾兄忠信笃厚之资，学得其要，
断能一日千里，惜无因亟会，亲睹其所谓历块过都
者，以为快耳。昔夫子谓子贡曰：“赐也，汝以予为多学
而识之者与？”对曰：“然，非与？”子曰：“非也，予一以贯之。”然
则圣人之学，乃不有要乎？彼释氏之外，人伦遗物理
而堕于空寂者，固不得谓之明其心矣。若世儒之外，
务讲求考索，而不知本诸其心者，其亦可以谓穷理
乎？此区区之心，深欲就正于有道者，因便辄及之，幸
有以教我也。